b'\n_START_ARTICLE_\nCarrer Muralla\n_START_SECTION_\nN\xc3\xbamero 17\n_START_PARAGRAPH_\nL\'edifici del n\xc3\xbamero 17 del carrer Muralla forma part de l\'Inventari del Patrimoni Arquitect\xc3\xb2nic de Catalunya. \xc3\x89s un edifici entre mitgeres situat a prop de la Pla\xc3\xa7a de les Patates. \xc3\x89s un edifici format per dos cossos, encara diferenciats exterioment per\xc3\xb2 que formen un de sol interiorment. Aquest edifici de planta baixa i tres pisos t\xc3\xa9 coberta terrassada, i la planta baixa amb les obertures carreuades. Dues de les obertures de la planta baixa s\xc3\xb3n rectangulars, per\xc3\xb2 dues s\xc3\xb3n en arc de mig punt. Al carreu d\'una de les obertures hi trobem inscrita la data 1875. Ambdues fa\xc3\xa7anes tenen dues obertures amb balc\xc3\xb3, lleugerament arrodonit en una d\'elles. Una de les fa\xc3\xa7anes imita un paredat de carreus, mentre que l\'altra t\xc3\xa9 les obertures emmarcades amb una motllura.\n_START_SECTION_\nN\xc3\xbamero 23\n_START_PARAGRAPH_\nL\'edifici del n\xc3\xbamero 23 del carrer Muralla forma part de l\'Inventari del Patrimoni Arquitect\xc3\xb2nic de Catalunya. \xc3\x89s un edifici cantoner situat molt a prop del col\xc2\xb7legi Paula Montal "Escol\xc3\xa0pies". \xc3\x89s un edifici de planta baixa i dos pisos i coberta terrassada. La planta baixa t\xc3\xa9 obertures de grans dimensions en arc rebaixat, i presenta un encoixinat a la base de la fa\xc3\xa7ana de pedra. Aquesta planta baixa t\xc3\xa9 com a paredat uns carreus de grans dimensions. Les dovelles dels arcs, tamb\xc3\xa9 s\xc3\xb3n carreus ben tallats, i a la porta central de la fa\xc3\xa7ana del carrer Muralla, la dovella clau t\xc3\xa9 inscrites les lletres JR. Els pisos superiors tenen vuit obertures a la fa\xc3\xa7ana principal i tres a la del carrer Peralada. Les finestres centrals del primer pis tenen una balconada correguda i balc\xc3\xb3 individual les dels extrems, a difer\xc3\xa8ncia de les finestres del segon pis que no tenen balcons. Les finestres tenen com a motiu decoratiu un guardapols, amb acroteris al centre i als extrems. La fa\xc3\xa7ana de tot l\'edifici est\xc3\xa0 decorat amb un esgrafiat que imita carreus ben disposats, i entre el primer i el segon pis, trobem una motllura que separa els dos pisos. A la cantonada dels dos pisos superiors, s\xc3\xad que trobem carreus originals, ben tallats i disposats.'